Temeljem članka 2. i članka 7. stavka 2. Pravilnika o smjernicama za izradu Procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“ broj 65/16.) te članka 36. Statuta Općine Vladislavci („Službeni glasnik“ Općine Vladislavci, broj 3/13 i 3/17 općinski načelnik Općine Vladislavci donosi

**O D L U K U**

**o postupku izrade Procjene rizika od velikih nesreća za**

**područje Općine Vladislavci i osnivanju Radne skupine za izradu**

**Procjene rizika od velikih nesreća za područje Općine Vladislavci**

**I.**

Ovom Odlukom uređuje se postupak izrade Procjene rizika od velikih nesreća za područje Općine Vladislavci, osniva Radna skupina za izradu Procjene rizika od velikih nesreća za područje Općine Vladislavci te određuje koordinator izrade Procjene rizika.

Procjena rizika od velikih nesreća za područje Općine Vladislavci (u daljnjem tekstu: Procjena) izrađuje se sukladno Smjernicama za izradu procjene rizika od velikih nesreća za područje Osječko-baranjske županije.

**II.**

Ovom Odlukom određuje se koordinator izrade Procjene.

Koordinator organizira i koordinira izradu Procjene.

Koordinator izrade Procjene rizika je načelnik Općine Vladislavci.

**III.**

Ovom Odlukom se osniva Radna skupina za izradu Procjene. Radnu skupinu čine predstavnici Općine Vladislavci, predstavnik Osječko-baranjske županije i predstavnici konzultanta – ovlaštenika za prvu grupu stručnih poslova u području planiranja civilne zaštite.

Radna skupina sudjeluje u svim fazama izrade Procjene rizika od velikih nesreća te će u postupku izrade primjenjivati odredbe Smjernica za izradu procjene rizika od velikih nesreća za područje Osječko-baranjske županije.

Radna skupina sastaje se prema potrebi i u sastavu ovisno o potrebi za stručnim znanjima pri izradi Procjene.

**IV.**

Za voditelja radne skupine imenuje se Tajana Habuš, v.d. pročelnice Jedinstvenog upravnog odjela Općine Vladislavci.

 Za članove radne skupine imenuju se:

1. Krunoslav Morović , predstavnik Općine Vladislavci ,
2. Predstavnik Osječko-baranjske županije ,
3. Predstavnik konzultanta – Zavod za unapređivanje sigurnosti d.d. Osijek.

**V.**

Rok za izradu Procjene je 30 dana od donošenja ove Odluke.

**VI.**

Ova Odluka stupa na snagu danom donošenja te će biti objavljena u „Službenom glasniku“ Općine Vladislavci.

KLASA: 810-01/18-01/01

URBROJ:2158/07-02-18-1

Vladislavci, 26. siječnja 2018.

Općinski načelnik

Marjan Tomas